Зарраҳои миёнситораӣ

Зарраҳои байниситоравӣ — зарраҳои сахти микроскопие, ки дар муҳити байниситоравӣ мавҷуданд.

Зарраҳои байниситоравӣ, асосан, дар натиҷаи ихроҷи сусти атмосфераи ситораҳои паканаи сурх, инчунин дар раванди таркиши ситораҳо ва бо суръати баланд ихроҷ шудани газ аз ҳаста (ядро)-и галактикаҳо ҳосил мешаванд. Зарраҳои байниситоравӣ барои ҳалли бисёр масъалаҳои астрофизикӣ, аз ҷумла фурӯбурди нурҳои байниситоравӣ (асосан дар қисми ултрабунафши тайф), қутбнокшавии байниситоравӣ, афканишоти байниситоравӣ, сардшавии муҳити байниситоравӣ нақши муҳим мебозанд. Андозаи зарраҳои байниситоравӣ аз 0,01 то 0,2 мкм-ро ташкил медиҳад. Эҳтимол меравад, ки зарраҳо ҳастаҳои мушкилгудоз буда, асосан, аз графит, силикат ё филиззот иборатанд ва атрофашон бо моддаҳои органикӣ ё қабатҳои яхин пӯшонида шудааст. Таҳқиқоти олимон нишон медиҳанд, ки шакли аксар зарраҳои байниситоравӣ куравӣ нест. Баъзе заррачаҳои чангӣ дар натиҷаи таҷзияи кимиёии атомҳо ё ба молекула ташаккул ёфтани онҳо ба вуҷуд меоянд. Зарраҳо равшаноии ситораҳои дурро паст намуда, таркиби тайфӣ ва ҳолати қутбнокии онҳоро тағйир медиҳанд. Афканиши инфрасурхи зарраҳои гармшуда дар тайфи туманоти сайёравӣ ва қабатҳои наздиситоравӣ мушоҳида мешавад. Мавҷудияти зарраҳо метавонад сохтори туманотро дигар карда, ба низоми ҳароратии муҳити байниситоравӣ таъсир расонад.

 Эзоҳ 

 Адабиёт 


Гурӯҳ:Муҳити миёнситораӣ